Nicasius zo Sicílie

Svätý Nicasius zo Sicílie (1135, Sicília - 1187, Hattín) bol rytierom Rádu svätého Jána z Jeruzalema, bojoval ako jeden z obrancov pri obliehaní mesta Acre vo Svätej zemi a v roku 1187 bol spolu s mnohými ďalšími v bitke pri Hattíne zajatý a sťatý.

Nicasius pochádzal pravdepodobne z Palerma, bol potomok Saracénov z otcovej strany a Normanov z matkinej strany. Po tom, čo v roku 1086 gróf Roger de Hauteville dobyl Girgenti, saracénsky emír Hammud sa upevnil v Castrogiovanni, kde dlho odolával a nakoniec vyrokoval podmienky kapitulácie. V roku 1088 konvertoval na kresťanstvo s celou svojou rodinou, bol pokrstený v Sciacce biskupom Gerlandom a za krstného otca mal grófa Rogera, od ktorého prijal kresťanské meno Roger Camuto.

Gróf Roger mu 4. júla 1088 daroval hrad a pozemok Burgio vo Val di Mazzara. Z tejto investitúry dal potomkom meno Burgio. Syn Rogera Camuta, Robert z Burgia, sa oženil s Aldegondou, šľachtičnou z Hauteville. Robert a Aldegonda mali štyri deti: Rogera, ktorému grófka Júlia darovala hrad Sciacca, Villiama, ktorý bol v roku 1166 prítomný pri korunovácii kráľa Viliama II., Ferrandina a Nicasia, ktorí prijali rehoľný život ako členovia špitálskeho Rádu svätého Jána z Jeruzalema, dnes známeho ako Maltézsky rád.

Bratia Ferrandino a Nicasius, zložili ako laickí bratia tri rehoľné sľuby chudoby, čistoty a poslušnosti a štvrtý sľub „zostať v náručí“ na ochranu a útechu chudobných, na pomoc pútnikom a chorým a na obranu kresťanského územia Svätej zeme. Plne sa držali ducha Rádu, ktorého inšpiratívnou zásadou bola obrana viery, pomoc pútnikom a chorým, prísľub solidarity pre spravodlivosť a mier, na základe učenia evanjelickej doktríny v úzkom spojení so Svätou stolicou, prostredníctvom aktívnej a dynamickej lásky, s pomocou modlitby.

V roku 1185 odpovedali na výzvu veľmajstra Rogera de Moulinsa, ktorý prosil kresťanské kniežatá o pomoc pri oslobodení Svätej zeme. V roku 1185 sa nalodili v Trapani a odplavili sa smerom k Svätej zemi, kde slúžili chorým a pútnikom v Nemocnici sv. Jána z Jeruzalema.

V roku 1187 sultán Saladin vpadol 30. júna do Jeruzalemského kráľovstva. Kresťania po obrane hradu Tiberiad, zdecimovaní a vyčerpaní, utiekli na vrchy zvané Hattínske rohy, kde boli 4. júla 1187 v bitke pri Hattíne definitívne porazení, zajatí a odovzdaní katom. V tejto bitke, ktorá sa skončila kapituláciou Tiberiadu a Tolemaidu, bol zabitý Roger de Moulins a veľká časť príslušníkov Rádu. Nicasius, ktorý bol kapitánom v armáde veľmajstra, bol počas bitky pri Hattíne zajatý a pretože odmietol konvertovať na moslimské náboženstvo, bol v prítomnosti Saladina sťatý.

Nicasius bol v prvých rokoch svojej smrti uctievaný ako mučeník, čo dokazuje, že zomrel ako kresťan na obranu Krista a viery. Svätý Nicasius vydal svedectvo o svojej viere mučeníctvom a dal príklad, ako žiť v duchu anjelských blahoslavenstiev, ktoré prisahal naplniť, nakoľko opustil pohodlie svojho domova, stal sa chudobným, prijať utrpenie dlhej cesty do Svätej zeme, slúžil Kristovi v chorých a v pútnikoch, aby priniesol pokoj tam, kde bol kresťanom odopieraný.

Hoci neexistuje žiadny oficiálny záznam o Nicasiovej kanonizácii, je známe, že v roku 1305 existoval oltár, ktorý mu bol zasvätený, v Kostole svätého Petra v Trapani v Taliansku. Okrem toho 17. októbra 1609 kardinál Doria Giannettino nariadil v sicílskom meste Caccamo sviatok na počesť svätého Nicásia. Svätý Nicasius je uznávaný ako patrón proti škrofulóze a je obzvlášť uctievaný v talianskom Caccamo, kde je považovaný za ochrancu mesta. Táto úcta bola oficiálne vyhlásená 31. mája 1625.

Rímske martyrológium vyhlásené v roku 2001 pápežom Jánom Pavlom II. stanovilo liturgické slávnosti svätého Nicasia - mučeníka na 1. júla.

 Referencie 

 Pozri aj 
 Blahoslavení a svätí Maltézskeho rádu

 Iné projekty 

Kategória:Úmrtia v 1187
Kategória:Blahoslavení a svätí Maltézskeho rádu
Kategória:Maltézski rytieri
Kategória:Talianski katolícki svätci
Kategória:Katolícki svätci majúci sviatok 1. júla
Kategória:Popravení sťatím
Kategória:Talianski kresťanskí mučeníci